b'\n_START_ARTICLE_\nJulgeolekupolitsei ja SD Eestis\n_START_SECTION_\nSaksa julgeolekupolitsei loomine Eestis\n_START_PARAGRAPH_\nTeise maailmas\xc3\xb5ja alguses moodustati Riigi Julgeoleku Peaameti poolt operatiivgrupid, mille \xc3\xbclesandeks oli alates 1941. aasta juulist Idarindel liikudes pealetungivate saksa armee\xc3\xbcksuste j\xc3\xa4rel tagada v\xc3\xb5itleva armee tagala ja operatiivpiirkonna julgeolek. Idarinde V\xc3\xa4egrupp Mitte julgeoleku vastutuspiirkonna tagamiseks moodustati Einsatzgruppe A ja selle all\xc3\xbcksused Sonderkommandod 1a/1b/2/3._NEWLINE_Einsatzgruppe A all\xc3\xbcksus Sonderkommando 1a liikus koos v\xc3\xa4egrupp Mitte 18. armee v\xc3\xa4e\xc3\xbcksustega Eesti territooriumile ja pani Eesti kindralkomissariaadi territooriumil toime inimsusvastaseid kuritegusid. Eesti territooriumile moodustas Sonderkommando 1a kiiresti oma osakomandod (Teilkommando) \xe2\x80\x93 12. juulil 1941 P\xc3\xa4rnusse, 15. juulil 1941 Tartusse, 17. augustil 1941 Narva, 28. augustil 1941 Tallinna ja 23. septembril 1941 Kuressaarde.\n_START_SECTION_\n\xc3\x9clevaade tegevusest\n_START_PARAGRAPH_\nV\xc3\xa4ljav\xc3\xb5te Sonderkommando 1a tegevusaruandest Eesti kindralkomissariaadi kohta ajavahemikul 16. oktoober 1941 kuni 31. jaanuar 1942._NEWLINE_ _NEWLINE_\xe2\x80\x9eKohaliku elanikkonna aktiivse kaasabiga \xc3\xb5nnestus saksa v\xc3\xa4gedel peale territooriumi h\xc3\xb5ivamist v\xc3\xa4ga kiiresti vahistada kompartei juhtivad funktsion\xc3\xa4\xc3\xa4rid, enne kui nad said alustada efektiivset seadusevastast tegevust. Sealhulgas juba siis oli vahistatud Eestimaa kommunistliku partei 1. sekret\xc3\xa4r Karl S\xc3\xa4re perega. Selle aasta jaanuaris \xc3\xb5nnestus kinni pidada \xc3\x96seli saarel Eestimaa kommunistliku partei tuumiku juht Eestis Vassili Oll. Kokku oli Eestis vahistatud 14 500 kommunisti. Neist on t\xc3\xa4naseks p\xc3\xa4evaks hukatud 4070 inimest ja 5500 on saadetud koonduslaagritesse. M\xc3\xb5ni tuhat v\xc3\xa4hem aktiivset kommunisti lasti vabaks._NEWLINE_Dorpati piirkonnas olid \xc3\xb5igeaegselt h\xc3\xa4vitatud terroristlikud grupid ja sellega \xc3\xa4ra hoitud terroristlikud aktid. T\xc3\xa4helepanuv\xc3\xa4\xc3\xa4rne, et \xc3\xbchel kinnipeetutest avastati 1 kilogramm ts\xc3\xbcankaaliumi ja rotim\xc3\xbcrki, mille ta sai, selleks, et m\xc3\xbcrgitada vesi kaevudes._NEWLINE_P\xc3\xa4rast seda, kui oli vahistatud suur hulk funktsion\xc3\xa4\xc3\xa4re, Eestimaa Kommunistlik Partei on h\xc3\xa4vitatud, nii, et kommunistlikke salasepitsusi suurtes mahtudes ei ole ette n\xc3\xa4ha._NEWLINE_Organiseeritud rahvuslikku vastupanuliikumist Eestis veel ei ole. Kuigi on olemas ohvitseride ja t\xc3\xb6\xc3\xb6tute teadlaste seas rahvuslikud meeleolud, mis on suunatud \xc3\xbchinemisele, s\xc3\xb5jalisele liidule v\xc3\xb5i mingile liitumisele Soomega, kuid seniajani illegaalses tegevuses neid ei ole m\xc3\xa4rgatud\xe2\x80\x9c_NEWLINE_ \xe2\x80\x93 _NEWLINE_P\xc3\xa4rast Eesti alade vallutamist Saksa v\xc3\xa4gede poolt hakkas 15. septembril 1941 t\xc3\xb6\xc3\xb6le Eesti Omavalitsus ja 18. septembril 1941 m\xc3\xa4\xc3\xa4ras selle sisedirektor Oskar Angelus politsei- ja omakaitse \xc3\xbclemaks Johannes Soodla. Politsei ja omakaitseorganisatsiooni loomisel v\xc3\xb5eti aluseks varem Eestis kehtinud korrakaitsestruktuure ning juhtorganiks sai Politsei ja Omakaitse Valitsus.'